Putin zbut tonin anti-perëndimor në fjalimin vjetor
Presidenti rus mbajti fjalimin mbi gjendjen e vendit, ku u përqëndrua tek zhvillimet e brendshme, por foli edhe mbi nevojën për marrëdhënie bashkëpunimi me SHBA
Presidenti rus Vladimir Putin foli me tone shumë më të zbutura në lidhje me qëndrimin e Moskës ndaj marrëdhënieve me Shtetet e Bashkuara. Sot në fjalimin mbi gjendjen e vendit, udhëheqësi rus tha se Moska dëshiron marrëdhënie të mira me Uashingtonin dhe se synon të bëhet mike dhe jo armike me administratën e ardhshme. Në fjalime të mëparshme, zoti Putin është hedhur hapur në kritika ndaj Perëndimit dhe Shteteve të Bashkuara, por këtë radhë u përqëndrua kryesisht tek zhvillimet e brendshme dhe ekonomia. Rusia, u shpreh në fjalim Presidenti Vladimir Putin, do të mbrojë interesat e saj, por nuk ka në plan të angazhohet në ballafaqime gjeopolitike: Më parë Presidenti Putin është shprehur optimist se presidenti i zgjedhur amerikan Donald Trump do të ringjallte marrëdhëniet e trazuara mes dy vendeve. Sot në fjalim udhëheqësi rus tha se shpreson të gjejë pika të përbashkëta me Uashingtonin. Bashkëpunimi, tha zoti Putin, do të ishte veçanërisht i vlefshëm për të luftuar terrorizmin global: Shtetet e Bashkuara dhe Rusia kanë dallime thelbësore rreth mënyrës së zgjidhjes së krizës në Sir. Rusia mbështet presidentin Bashar al-Assad, Washingtoni ka theksuar se zgjidhja afat-gjatë për këtë vend nuk duhet të përfshijë zotin Assad. Presidenti rus shpreson se udhëheqësi i ardhshëm amerikan do t’i lërë Rusisë dorë më të lirë në veprimet e saj në Siri. Zgjedhjet e ardhshme presidenciale në Rusi zhvillohen në 2018. Megjithëse nuk e ka bërë të ditur nëse do të garojë për një mandat tjetër, përshtypja e përgjithshme është se ai do konkurrojë përsëri.